એમની સાત દાયકાની ફોટોગ્રાફીની કલાયાત્રા ભારતીય છબિકલા ક્ષેત્રે એક સિમાચિહ્ન સમાન છે. તેમની છબિકલામાં સૂઝ, નવી દષ્ટિ અને કલ્પનાદષ્ટિ ગોચર થાય છે. શ્વેત-શ્યામ છબિકલામાં એમની કલા ઊભરી આવે છે. આવી છબિકલાનો પ્રભાવ વધારે પડે છે. તમે જોશો કે ગુરુ દત્તના ‘પ્યાસા’ અને ‘કાગઝ કે ફૂલ’ ચલચિત્રની શ્વેત-શ્યામ છબિકલાથી આખી વાર્તા વધારે પ્રભાવશાળી બને છે. એમની છબિઓમાં પ્રકાશ સાથેની અનન્ય રીતભાતો ઉપસાવતી તીવ્ર છાયા અને ઉત્કૃષ્ટ પ્રકાશનો સમન્વય બનીને સફળ કૃતિ તરીકેનું બહુમાન મેળવી શકી છે. ભારતને છબિકલા ક્ષેત્રે દુનિયામાં આગવું સ્થાન અપાવનાર શ્રી મહેશ્વરી છબિકારો અને ફોટોકલા સંસ્થાઓને સદાય સાથ આપે છે. ઉત્કૃષ્ટ છબિકલાના સર્જક શ્રી મહેશ્વરી સચોટ તથા સફળ છબિકાર છે. છબિકલા સલોનની પુસ્તિકાઓ ઉપરાંત ફોટોગ્રાફિક સામાયિકોમાં એમની તસવીરોને શરૂઆતથી આજ પર્યંત સ્થાન મળતું જ રહે છે. જે એમની તસવીરકલા તરફની આગવી સૂઝ અને કલાસાધનાનું પરિણામ છે એમ કહી શકાય. એમની કલાસૂઝની અસર બાળ તસવીરકલાથી વૃદ્ધ વ્યક્તિઓના ચહેરા પરના હાવભાવમાં જોવા મળે છે. શ્રી મહેશ્વરીની રાષ્ટ્રીય સ્તરની ફોટોગ્રાફીમાં રાષ્ટ્રપિતા મહાત્મા ગાંધીજીના મોઢા પરના સ્મિતવાળો ફોટો સર્જનાત્મક તસવીરકલાનો ઉત્તમ નમૂનો છે.